Jannie Moolman kritiek ná val | Maroela Media
'n Video van Jannie Moolman en Corlea Botha by Afrikaans is Groot 2012 volg onderaan die berig. Die bekende sanger Jannie Moolman word nog in die hoësorgeenheid by die Millpark-hospitaal in Johannesburg onder verdowing gehou nadat hy Saterdagaand van 'n dak afgeval het.
Hetta Saunderson, Jannie se bestuurder, het Dinsdag aan Maroela Media gesê die voorval is "baie vreemd" en dat hulle nog nie presies weet wat gebeur het nie. "Die voorval het Saterdagaand omstreeks 23:00 by 'n restaurant in Hartbeespoort plaasgevind," het Saunderson gesê. "Hy was by 'n ramparty toe hy van die dak af geval het."
Saunderson sê hulle is nog nie seker wat presies gebeur het nie. "Daar is egter merke aan sy arms wat toon dat hy moontlik gestamp is," het sy bygevoeg. "Maar in hierdie stadium weet net Jannie wat gebeur het."
Sy sê basies alles aan sy linkerkant is beseer, maar dit wil voorkom of hy nie breinskade opgedoen het nie. "Die dokters hou hom nog onder verdowing en monitor sy situasie."
Volgens Saunderson gaan sy optredes vir April gekanselleer word en moontlik ook die optredes in Meimaand, maar alle betrokke partye sal betyds in kennis gestel word om die optredes te herskeduleer.